លោក​ ​សម រង្ស៊ី ​វិល​ចូល​បក្ស​សង្គ្រោះ​ជាតិ​វិញ
លោក​ ​សម រង្ស៊ី​ ​និយាយ​ថា​ ​គណបក្ស​សង្គ្រោះ​ជាតិ​ត្រូវ​គេ​រំលាយ​តែ​នៅ​លើ​ក្រដាស​​ដែល​រៀបចំ​ដោយ​រដ្ឋ​អំណាច​តែ​ប៉ុណ្ណោះ។
ភ្នំពេញ — លោក សម រង្ស៊ី អតីតប្រធានគណបក្សប្រឆាំង ប្រកាសចូលធ្វើនយោបាយជាមួយគណបក្សសង្គ្រោះជាតិវិញនៅថ្ងៃពុធនេះ ខណៈតុលាការកំពូលនឹងបើកសវនាការ លើបណ្តឹងរំលាយគណបក្សនេះ នៅថ្ងៃព្រហស្បតិ៍ ស្អែក។ លោក សម រង្ស៊ី បានបង្ហោះសារជាអក្សរលើទំព័រហ្វេសប៊ុកផ្លូវការរបស់លោក នៅថ្ងៃពុធនេះ ដោយបានប្រកាសថា លោកចូលជាសមាជិកគណបក្សសង្គ្រោះជាតិវិញ ចាប់ពីថ្ងៃនេះទៅ បើទោះបីជាមានការរំលាយ ឬមិនរំលាយគណបក្សសង្គ្រោះជាតិក៏ដោយ។ អតីតប្រធានបក្សជំទាស់ដែលកំពុងរស់នៅនិរទេសខ្លួនឯបរទេស បានបញ្ជាក់ថា លោកបានលាលែងចេញពីគណបក្សសង្គ្រោះជាតិ ដើម្បីជៀសវាងមិនឲ្យមានការរំលាយគណបក្សនេះ ទៅតាមច្បាប់ដែលធ្វើវិសោធនកម្មច្បាប់ស្តីពីគណបក្សនយោបាយ ដែលបានអនុម័តដោយក្រុមគណបក្សកាន់អំណាច ក៏ប៉ុន្តែលោកថា ក្រោយពេលលោកលាលែង គណបក្សសង្រ្គោះជាតិនៅតែប្រឈមនឹងការរំលាយ។ លោក សម រង្ស៊ី សរសេរក្នុងន័យដើមថា៖ «ខ្ញុំបានលាលែងពីសមាជិកភាព គណបក្សសង្គ្រោះជាតិ កាលពីថ្ងៃ១១ កុម្ភៈ ២០១៧ ដើម្បីកុំឲ្យគេយកលេសរំលាយគណបក្សសង្គ្រោះជាតិ តាមច្បាប់តិរច្ឆានរបស់គេដែលសំដៅមករូបខ្ញុំ ក្នុងគោលបំណងកុំឲ្យគណបក្សសង្គ្រោះជាតិពាក់ព័ន្ធជាមួយរូបខ្ញុំទៀត។ តែដោយសារតែពេលនេះ គេនៅតែរំលាយគណបក្សសង្គ្រោះជាតិដដែល ដោយមិនអាស្រ័យលើសមាជិកភាពរបស់ខ្ញុំឡើយ ខ្ញុំត្រូវតែចូលធ្វើជាសមាជិកគណបក្សសង្គ្រោះជាតិវិញ»។ លោក សម រង្ស៊ី បន្ថែមថា គណបក្សសង្គ្រោះជាតិត្រូវគេរំលាយតែនៅលើក្រដាសដែលរៀបចំដោយរដ្ឋអំណាចតែប៉ុណ្ណោះ ដោយលោកថា សហគមន៍អន្តរជាតិ និងប្រជាពលរដ្ឋខ្មែរនៅតែចាត់ទុកអ្នកតំណាងរាស្ត្រមកពីគណបក្សសង្គ្រោះជាតិ ថាជាតំណាងរាស្ត្រស្របច្បាប់ និងពេញសិទ្ធិដដែល។ លោក សម រង្ស៊ី អតីតមេបក្សប្រឆាំងដែលបាននិងកំពុងរងការចោទប្រកាន់ និងកាត់ទោសពីបទល្មើសជាច្រើន បានលាលែងចេញពីតំណែងជាប្រធាន និងពីសមាជិកគណបក្សសង្គ្រោះជាតិ កាលពីថ្ងៃទី១១ ខែកុម្ភៈ ឆ្នាំ២០១៧ កន្លងទៅ។ ការលាលែងនោះធ្វើឡើងខណៈដែលគណបក្សកាន់អំណាចធ្វើវិសោធនកម្មច្បាប់ស្តីពីគណបក្សនយោបាយ ដើម្បីហាមអ្នកទោសមិនឲ្យធ្វើជាប្រធានគណបក្ស និងដើម្បីរំលាយគណបក្សណាដែលមានមេដឹកនាំប្រព្រឹត្តខុសច្បាប់ធ្ងន់ធ្ងរ។ នាយឧត្តមសេនីយ៍ ខៀវ សុភ័គ អ្នកនាំពាក្យក្រសួងមហាផ្ទៃ ប្រាប់ VOA ថា ការប្រកាសចូលរួមធ្វើនយោបាយជាមួយគណបក្សសង្រ្គោះជាតិ របស់លោក សម រង្ស៊ី នេះ គឺជាការបន្ថែមភស្តុតាងឲ្យកាន់តែរឹងមាំដល់តុលាការកំពូលក្នុងការបើកសវនាការរំលាយគណបក្សសង្គ្រោះជាតិ។ អ្នកនាំពាក្យក្រសួងមហាផ្ទៃរូបនេះប្រសាសន៍ថា៖ «គាត់ធ្វើចេញ ធ្វើចូល អាហ្នឹងកាន់តែ ចង់និយាយថា គាត់ស៊ីញ៉េជាមួយអ្នកតំណាងរាស្រ្តសង្គ្រោះជាតិហ្នឹង កាន់តែជាភស្តុតាងបន្ថែមបន្ទុកទៅលើការរំលាយហ្នឹងទៀត។ ឥឡូវហ្នឹងគាត់ថាបើគណបក្សសង្គ្រោះជាតិរំលាយ គាត់ចូលជាមួយគណបក្សសង្គ្រោះជាតិ បានន័យថាគឺ គាត់ខ្លួនឯងទេដែលគាត់ចង់ឲ្យគណបក្សសង្គ្រោះជាតិរលាយ សូមបងប្អូនគាំទ្រគណបក្សសង្គ្រោះជាតិលោកយល់បញ្ហាហ្នឹង»។ នៅថ្ងៃព្រហស្បតិ៍នេះ តុលាការកំពូលនឹងបើកសវនាការលើបណ្តឹងរបស់ក្រសួងមហាផ្ទៃ ដែលបានប្តឹងសុំរំលាយគណបក្សសង្គ្រោះជាតិ ដោយចោទថា គណបក្សនេះបានឃុបឃិតជាមួយបរទេសដើម្បីផ្តួលរំលំរដ្ឋាភិបាលបច្ចុប្បន្ន ដែលដឹកនាំដោយលោកនាយករដ្ឋមន្រ្តី ហ៊ុន សែន។ ក្រុមមេធាវីរបស់ក្រសួងមហាផ្ទៃបានដាក់ភស្តុតាងចំនួន ២៦កញ្ចប់ដើម្បីការពារបណ្តឹងរបស់ខ្លួន ស្របពេលដែលគណបក្សសង្គ្រោះជាតិមិនបានអើពើក្នុងការដាក់ឯកសារ ឬមេធាវីណាមួយដើម្បីតតាំងក្តីក្នុងសវនាការនោះទេ។ អង្គការសង្គមស៊ីវិល ស្ថាប័នជាតិ និងអន្តរជាតិជាច្រើនបានរិះគន់រដ្ឋាភិបាលលោក ហ៊ុន សែន ជាបន្តបន្ទាប់ ជុំវិញការត្រៀមរំលាយគណបក្សសង្គ្រោះជាតិ ដែលមានអ្នកគាំទ្រជាង៤០ភាគរយនៅទូទាំងប្រទេស។ ពួកគេបានបង្ហាញពីការបារម្ភថា ដំណើរការលទ្ធិប្រជាធិបតេយ្យនៅកម្ពុជាឈានទៅរកភាពខ្ទេចខ្ទី ហើយថា ការរំលាយគណបក្សប្រឆាំងនឹងជះឥទ្ធិពលដល់ដំណើរការបោះឆ្នោតក្នុងឆ្នាំ ២០១៨ខាងមុខ៕